אחת מהתגובות שקיבלה זועבי. "למה את רוצה שבטירה יישפך דם"

חברת הכנסת חנין זועבי מותקפת, והפעם מתוך המגזר שלה. פרסום שלה נגד אלה שגרמו לטענתה לביטול מרוץ בטירה, שבו היו אמורות להשתתף גם נשים, גרם לגל תגובות חריפות נגדה על ידי אנשים במגזר הערבי. היום נעצר בן 24 מטירה על ידי משטרת קדמה, בחשד שאיים בפייסבוק לפגוע במארגנת המרוץ.

המרוץ היה מתוכנן להתקיים בתחילת חודש אפריל וקיבל את כל האישורים הנדרשים מהרשויות. אחרי שנודע כי בכוונת המארגנת, חנין ראדי, לשתף גם נשים, החלו להתקבל איומים מאנשי דת מוסלמים ומתושבי טירה. בנוסף יריות נורו לעבר רכבה של ראדי ולבסוף הוחלט לבטל את המרוץ.

חברת הכנסת חנין זועבי לא עברה על כך לסדר היום, וכתבה בסטטוס שפרסמה בדף הפייסבוק שלה כי יש לקיים את המרוץ. היא גם הביעה ביקורת על אנשי דת מוסלמים שלטענתה עומדים מאחורי האיומים. "אנשים כאלה צריך להוקיע מטירה. מי שחושב שהספורט הוא כפירה או אסור מבחינה דתית, אז שיתרחק ממנו ושלא יהיה אכפת לו מאחרים שעוסקים בספורט. אם הוא עובר את הגבול ותוקף אחרים, אז אנחנו כחברה צריכים לטפל בו ולא לחכות למשטרה. השאלה כאן היא על החופש והכבוד, החופש לבחור בדרך החיים שלנו ולהשתמש בכבישים ובמגרשים שלנו בלי לפחד".



"לכי לעזאזל יא מגעילה". אחד הפוסטים נגד זועבי

פגיעת כדורים ברכב של מארגנת המרוץ לפני כעשרה ימים

זועבי הוסיפה: "מה שאנו מבקשים עכשיו מכל נציגי המפלגות זה לשתף איתנו פעולה כדי שהמרוץ יתקיים. מעשים פסולים אלה בדרך כלל מקבלים גיבוי מהתנועה האיסלאמית בשני פלגיה. כדאי לדעת מול מה אנחנו מתמודדים: עם קומץ שאינו מקובל על החברה, או שאנחנו בעצם מתמודדים מול זרמים פוליטיים מרכזיים בחברה, כולל התנועה האיסלאמית. אנחנו חייבים לבקר יותר את הנאומים בדרשות יום שישי במסגדים. יש כאלה שחושבים שהמסגד הוא השטח הפרטי שלהם, שבו הם יכולים לעשות מה שבא להם. אסור למפלגות פוליטיות לתת לאלימות ולהפחדה לנצח על חשבון אינטרס העיר והתושבים".

התגובות לא איחרו לבוא והן היו בוטות מאוד, כולל פרסום תמונתה של זועבי עם כתמי דם, שמתחת לה היה כתוב: "למה, חנין, את רוצה שבטירה יישפך דם?". תושב טירה כתב: "הסטטוס של זועבי הזוי. אם יש באמת קבוצה שהיא מחוץ לחברה שלנו, אלה אתם, חברי הכנסת עם כל ההשקפות והדעות המנוגדות שלכם. מה שבאמת דרוש זה שתניחו לחברה שלנו כי אתם הצרה האמיתית, פוליטיקאים מפלגים".

תושב אחר כתב: "בבקשה תלבשי מכנס קצר ותארגני מרוץ, אנחנו נסתכל עלייך. הלו דאעש, תגיעו מהר". אישה נוספת כתבה לזועבי: "לכי לעזאזל יא מגעילה, אם את כל כך זולה לכי תרוצי". אחד השייחים מטירה אמר: "זועבי הגזימה בדבריה נגד אנשי הדת. אישה כזו אין לה מקום אצלנו. היא צריכה לכבד דעות של אחרים ולטפל בכל תופעה בצורה מכובדת, בלי לזלזל בתושבים. אנחנו נדע איך לטפל בבעיות בלי זועבי המסיתה".